
Text rozhodnutia
Súd: Krajský súd Bratislava Spisová značka: 2S/228/2010 Identifikačné číslo súdneho spisu: 1010201040 Dátum vydania rozhodnutia: 02. 07. 2014 Meno a priezvisko sudcu, VSÚ: JUDr. Marián Trenčan ECLI: ECLI:SK:KSBA:2014:1010201040.2 Uznesenie Krajský súd v Bratislave v právnej veci navrhovateľa: KONIAREŇ, s.r.o., IČO: 35 877 928, Holčekova 65, Budmerice, zastúpený: JUDr. Denisa Jánošíková, advokátka, Klincova 35, Bratislava, proti odporcovi: Obec Častá, Štúrova 59, Modra, za účasti: ATYP - PLAST, s.r.o., IČO: 35 925 973, Nová 545/53A, Častá, zastúpený: JUDr. Jozef Holič, advokát, Lužická 7, Bratislava a Občianske združenie Bona Voluntas, Holčekova 35, Budmerice, v konaní o opravnom prostriedku navrhovateľa proti rozhodnutiu odporcu č. 380/2009 zo dňa 21.07.2009, jednohlasne, takto r o z h o d o l : Krajský súd v Bratislave konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Návrhom doručeným Krajskému súdu v Bratislave dňa 21.05.2010 sa navrhovateľ domáhal preskúmania zákonnosti rozhodnutia odporcu č. 380/2009 zo dňa 21.07.2009 na základe opravného prostriedku. Odporca na zabezpečenie predbežnej právnej ochrany, týkajúcej sa narušovania dobrých susedských vzťahov navrhovateľom prechodom koní cez pozemok a vykonávanie podnikateľskej činnosti navrhovateľom na pozemku A. pre katastrálne územie Častá, v dôsledku čoho došlo k obmedzeniu vlastníckych práv spoločnosti ATYP - PLAST, s.r.o. vydal predbežné opatrenie č. 380/2009 zo dňa 21.07.2009, ktorým navrhovateľovi a Občianskemu združeniu Bona Voluntas zakázal vykonávať podnikateľskú činnosť na pozemku parc. č. XXXX/XX (v k.ú. Častá), ktorý je vo výlučnom vlastníctve spoločnosti ATYP - PLAST, s.r.o., prechod koní cez pozemok parc. č. XXXX/XX a vykonávať úkony, ktoré spoločnosti ATYP - PLAST, s.r.o. znemožnia, prípadne obmedzia možnosť nerušeného užívania pozemku parc. č. XXXX/XX. Podaním doručeným Krajskému súdu v Bratislave dňa 29.04.2014 vzala spoločnosť ATYP - PLAST, s.r.o. návrh späť. Podľa § 250h ods. 2 O.s.p. až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. Podľa § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Nakoľko spoločnosť ATYP - PLAST, s.r.o. vzala späť návrh pred rozhodnutím veci, súd v súlade s ustanovením § 250d ods. 3 O.s.p. konanie zastavil. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3 : 0 (§ 3 ods. 9 zákona č. 757/2004 Z.z. v znení zákona č. 33/2011 Z.z.). Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

